**

**Eiropas Komisijas pārstāvjus informēs par Latvijā līdz 2024. gada nogalei** **paveikto zemu ienākumu mājsaimniecību atbalstam**

Latvijā tiek īstenota Eiropas Sociālā fonda Plus programma materiālās nenodrošinātības mazināšanai 2021.–2027. gadam (turpmāk – ESF+ programma), kuras ietvaros zemu ienākumu mājsaimniecībām pieejams pārtikas atbalsts un pamata materiālā palīdzība, kā arī nodrošināta iespēja piedalīties papildpasākumos sociālās atstumtības mazināšanai.

2025. gada 18. februārī Labklājības ministrija un Sabiedrības integrācijas fonds ikgadējā snieguma izskatīšanas sanāksmē informēs Eiropas Komisijas Nodarbinātības, sociālo lietu un iekļaušanas ģenerāldirektorāta (turpmāk - EK) pārstāvjus par Latvijā līdz 2024. gada nogalei paveikto ESF+ programmas īstenošanā.

Sanāksmē piedalīsies pārstāvji no Latvijas Pašvaldību savienības, Latvijas Pašvaldību sociālo dienestu vadītāju apvienības, biedrības "Latvijas Sarkanais Krusts", biedrības "Latvijas Samariešu apvienība", Latvijas Daudzbērnu ģimeņu biedrību asociācijas, biedrības „EAPN-Latvia”, biedrības "Maltas Ordeņa palīdzības dienests", kā arī Sabiedrības integrācijas fonda, Labklājības ministrijas un Finanšu ministrijas eksperti.

Labklājības ministrija un Sabiedrības integrācijas fonds informēs EK par aktualitātēm nabadzības un materiālās nenodrošinātības mazināšanas jomā, sociālās politikas attīstību, kā arī ESF+ programmas ietvaros sasniegtajiem rezultātiem, izaicinājumiem un risinājumiem. Partnerorganizācija - biedrība "Maltas Ordeņa palīdzības dienests" dalīsies pieredzē ESF+ programmas īstenošanā.

Informācija par ESF+ programmas ietvaros pieejamo atbalstu - atbalsta paku veidi un paku saturs, atbalsta saņemšanas nosacījumi, atbalsta izsniegšanas vietu saraksts un kontaktinformācija pieejama tīmekļvietnē: <https://www.atbalstapakas.lv>